**John Pombe Magufuli** (29. lokakuuta 1959 – 17. maaliskuuta 2021) oli Tansanian presidentti marraskuusta 2015 kuolemaansa asti maaliskuussa 2021.

Elämäkerta
----------

### Nuoruus ja ministerin ura

Magufuli syntyi 29. lokakuuta 1959 Chaton alueella Victorianjärven rannikolla Tansanian luoteisosassa. Kertomansa mukaan hän varttui köyhissä oloissa. Ennen poliittista uraansa hän opiskeli kemiaa ja matematiikkaa Dar es Salaamin yliopistoss ja työskenteli näiden aineiden opettajana ja teollisuudessa.

Magufulista tuli kansanedustaja Chaton vaalipiiristä vuonna 1995. Hän edusti hallitsevaa Chama Cha Mapinduzi (CCM) -puoluetta. Magufuli nousi nopeasti puolueen hierarkiassa. Vuosina 1995–2000 hän oli julkisten hankkeiden varaministeri ja vuosina 2000–2005 täysi ministeri. Magufuli valvoi virassa useiden triljoonien šillinkien suurhankkeita. Silti esimerkiksi entinen pääministeri Joseph Warioba kuvaili häntä korruptoitumattomaksi. Vuosina 2006–2009 hän väitteli kemian tohtoriksi Dar es Salaamin yliopistosta.

### Presidenttinä

Magufulista tuli CCM-puolueen ehdokas presidentinvaaleissa vuonna 2015. Nimitystä pidettiin tuolloin yllättävänä, sillä Magufulia ei pidetty puolueen sisäpiirin jäsenenä. Vaaleissa hän sai 58 prosenttia äänistä ja voitti entisen pääministerin Edward Lowassan.

Presidenttinä Magufuli pyrki vähentämään korruptiota ja samaan aikaan siirtämään valtion menoja kohteisiin, jotka hyödyttävät kansalaisia enemmän kuin valtaeliittiä. Hän esimerkiksi siirsi rahaa parlamenttikauden aloitusillallisista sairaalasänkyihin. Suoran toiminnan miehen maineen saanut Magufuli tuli suosituksi myös kotimaansa ulkopuolella ja etenkin muissa Itä-Afrikan maissa.

Vuonna 2020 pidetyissä presidentinvaaleissa Magufuli sai 84 prosenttia äänistä. Oppositio piti vaaleja vilpillisinä.

Toisella virkakaudella Magufulista tuli yksi tunnetuimmista Afrikan koronavirus-skeptikoista. Toukokuussa 2020 Magufuli julisti koronavirusepidemian voitetuksi Jumalan avulla. Tämän jälkeen tautitilanteesta ei annettu tietoja, ja hallinto pyrki estämään asiasta kertomisen tiedotusvälineissä. Magufuli suhtautui skeptisesti myös kohdunkaulan syövän rokotuksiin, joiden tarkoitukseksi hän uskoo tyttöjen tekemisen hedelmättömiksi.

Magufuli kuoli 17. maaliskuuta 2021 sairaalassa Dar es Salaamissa. Varapresidentti Samia Suluhun tiedotuksen mukaan kuolinsyynä olivat sydänongelmat. Presidentti oli nähty julkisuudessa ennen kuolemaansa edellisen kerran helmikuun lopulla. Opposition mukaan presidentti oli saanut covid-19-tartunnan ja oli sairaalahoidossa Keniassa. Viralliseksi kuolinsyyksi on vahvistettu sydänsairaus.

Yksityiselämä
-------------

Magufuli oli viiden lapsen isä. Uskonnoltaan hän oli katolinen. Magfulin kannattajat pitivät häntä perinteisten perhearvojen puolustajana. Magufuli itse kuvaili innoittajakseen Tansanian perustajaa Julius Nyerereä.

Lähteet
-------

1. ↑  Inka Haukka: Koronaa rukouksin torjunut Tansanian presidentti on kuollut *Yle.fi, uutiset*.  17.3.2021. Viitattu 18.3.2021.
2. 1 2 3 4  CV *Tanzanian Parliament (web archive)*.  Arkistoitu 13.7.2015. Viitattu 22.2.2016. (englanniksi)
3. 1 2 3 4 5  John Magufuli - Tanzania's 'Bulldozer' president in profile *BBC*. Viitattu 22.2.2016. (englanniksi)
4. 1 2 3 4 5 6  John Magufuli: Tanzania's 'bulldozer' president *BBC News*. BBC. Viitattu 17.3.2021. (englanniksi)
5. ↑  Tommi Hannula: Itsenäisyysjuhlista tuli siivouspäivä ([vanhentunut linkki]) *Helsingin Sanomat*.  21.2.2016.  Arkistoitu 19.3.2016. Viitattu 22.2.2016.
6. 1 2 3  John Magufuli: Tanzania's President John Magufuli dies aged 61 *BBC News*. BBC. Viitattu 17.3.2021. (englanniksi)
7. ↑  Tansania ei testaa korona­virusta ja torjuu ulkomaisen avun, vaikka kansaa kuolee johtajia myöten (digilehden tilaajille)  1.3.2021. HS.fi.
8. ↑  Magufulin virallinen kuolinsyy oli sydänsairaus, Helsingin Sanomat 1.4.2021

Tansanian lippuTansanian presidentit
Julius Nyerere • Ali Hassan Mwinyi • Benjamin Mkapa • Jakaya Kikwete • John Pombe Magufuli • Samia Suluhu



|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Saksa
* Yhdysvallat
* Puola

 |

 |